Islamabad 30. októbra (TASR) - Detský fond OSN (UNICEF) upozorňuje, že ak sa zemetrasením postihnutému juhoázijskému regiónu nedostane ďalšej humanitárnej pomoci, môže tu zomrieť ešte veľa ľudí na rôzne nákazlivé choroby, infekčnú hnačku či následkom zranení.
Výkonná riaditeľka organizácie UNICEF Ann Venemanová dnes po obhliadke zničenej časti Kašmíru uviedla, že počet obetí zemetrasenia z 8. októbra sa môže ešte zvýšiť, ak záchranári nebudú mať k dispozícii dostatok liekov, stanov a prikrývok. Podľa doterajších odhadov pri ničivých otrasoch pôdy zahynulo 80.000 ľudí.
"Panujú obavy, že možno stratíme ďalšie tisícky ľudí, ktorí následne ochoreli na infekčnú hnačku, choroby a rôzne zranenia," uviedla Venemanová pre tlačovú agentúru Associated Press.
"Je absolútne nevyhnutné, aby sem dorazilo toľko humanitárnej pomoci, ako je len možné, pretože prichádza zima a ľudia sa musia uchýliť do provizórnych stanov a prikryť sa dekami," dodala.
Venemanová sa tiež obáva o zdravotný stav detí, ktoré prírodnú katastrofu prežili. Deti tvoria celú polovicu obetí zemetrasenia.
2 dem